《满庭芳 其四 赏盆荷，次李蒲汀韵》
明代·夏言

宝墨楼前，赐麟堂畔，盆荷初放仙葩。翠盘擎玉，红艳夺朝霞。

的的明妆映水，迎风处、旖旎堪夸。午梦醒，湘帘半卷，清馥透窗纱。

玉堂秋梦好，谢池吟草，淹笔生花。把新词写就，柬寄东家。

我爱红衣渐褪，碧房内、玉子交加。更阶前，槐黄桂绿，次第到兰芽。

作者简介：夏言（1482—1548），字公谨，汉族，江西贵溪人。明正德进士。初任兵科给事中，以正直敢言自负。世宗继位，疏陈武宗朝弊政，受帝赏识。裁汰亲军及京师卫队冗员三千二百人，出按皇族庄田，悉夺还民产。豪迈强直，纵横辩博，受宠升至礼部尚书兼武英殿大学士入参机务，不久又擢为首辅。嘉靖二十七年议收复河套事，被至弃市死。其诗文宏整，又以词曲擅名。有《桂洲集》。